KIRJALLINEN KYSYMYS E-3086/00 esittäjä(t): Richard Corbett (PSE) komissiolle. EY:n perustamissopimuksen 192 artikla.



Virallinen lehti nro 151 E , 22/05/2001 s. 0059 - 0060



KIRJALLINEN KYSYMYS E-3086/00 esittäjä(t): Richard Corbett (PSE) komissiolle (2. lokakuuta 2000) Aihe: EY:n perustamissopimuksen 192 artikla Maastrichtin sopimuksen 192 artikkelissa parlamentille annetaan oikeus jäsentensä enemmistöllä pyytää komissiota tekemään sille aiheellisia ehdotuksia asioista, joissa se katsoo, että on valmisteltava yhteisön säädös tämän sopimuksen panemiseksi täytäntöön. Voiko komissio vahvistaa, että seuraavat kuusi päätöslauselmaa on annettu vaalikaudella 19941999: - hotellien paloturvallisuus (20. huhtikuuta 1994) - ympäristötuhot (4. toukokuuta 1994) - liikenneonnettomuuksien vahinkojen korvaaminen vahingon kärsineen oman maan ulkopuolella (26. lokakuuta 1995) - terveyskortit (17. huhtikuuta 1996) - metsästrategia (30. tammikuuta 1997) - uusien energialähteiden pääsy verkkoon (17. kesäkuuta 1998)? Onko asia niin, että tähän mennessä vain yksi näistä päätöslauselmista on johtanut siihen, että komissio antaa tällaisen lainsäädäntöehdotuksen? Romano Prodin komission puolesta antama vastaus (22. marraskuuta 2000) Komissio tunnustaa niiden kuuden raportin tärkeyden, jotka parlamentti on hyväksynyt EY:n perustamissopimuksen 192 artiklan (entinen 138 b artikla) nojalla. Lähes kaikissa tapauksissa komissio on toiminut parlamentin haluamalla tavalla. Erityisesti yhdessä tapauksessa on jo annettu asiaa koskeva säädös, toisessa tapauksessa parlamentin on tarkoitus keskustella piakkoin komission ehdotuksesta ensimmäisessä käsittelyssä ja kolmannessa tapauksessa tehdään ehdotus puitedirektiiviksi vuoden 2001 loppuun mennessä. Jäljempänä luetellaan kaikissa kuudessa tapauksessa tehdyt aloitteet. Jacksonin raportti (A3-0310/94) hotellien paloturvallisuudesta johti tutkimukseen, joka lähetettiin parlamentille. Alberin raportti (A3-0232/94) ympäristötuhojen ehkäisemisestä ja korjaamisesta johti valkoiseen kirjaan ympäristövahinkovastuusta(1), joka annettiin helmikuussa 2000. Komissio harkitsee puitedirektiiviehdotuksen antamista ennen vuoden 2001 loppua. Rothleyn raportti (A4-0201/95) liikenneonnettomuuden uhrin kotimaan ulkopuolella tapahtuneista onnettomuuksista aiheutuvien vahinkojen korvausmenettelyistä johti lainsäädäntöehdotukseen(2), jonka perusteella annettiin 16. toukokuuta 2000 parlamentin ja neuvoston direktiivi 2000/26/EY moottoriajoneuvojen käyttöön liittyvän vastuun varalta otettavaa vakuutusta koskevien jäsenvaltioiden lainsäädäntöjen lähentämisestä ja neuvoston direktiivien 73/239/ETY ja 88/357/ETY muuttamisesta (neljäs liikennevakuutusdirektiivi)(3). Eurooppalaista terveyskorttia koskevasta Leopardin raportista (A4-0091/96) on otettu monia ideoita eEurope-aloitteeseen. Thomasin raportti (A4-0414/96) yhteisön metsäalasta johti tiedonantoon(4), jonka perusteella neuvosto antoi 15. joulukuuta 1998 päätöslauselman Euroopan unionin metsästrategiasta(5) ja joka muodosti tärkeän osan Euroopan maatalouden ohjaus- ja tukirahaston (EMOTR) tuesta maaseudun kehittämiseen ja tiettyjen asetusten muuttamisesta ja kumoamisesta 17 päivänä toukokuuta 1997 annetusta neuvoston asetuksesta (EY) N:o 1257/1999(6). Uusiutuvan energian toimittamista sähköverkkoon koskevan Linkohrin raportin (A4-0199/98) jälkeen komissio antoi direktiiviehdotuksen(7) 10. toukokuuta 2000. Ehdotuksen ensimmäinen käsittely on marraskuun I täysistunnossa. Esittelijänä on Mechtild Rothe. (1) KOM(2000) 66 lopullinen. (2) EYVL C 343, 13.11.1997. (3) EYVL L 181, 20.7.2000. (4) KOM(98) 649 lopullinen. (5) EYVL C 56, 26.2.1999. (6) EYVL L 160, 26.6.1999. (7) EYVL C 311 E, 31.10.2000.